WP verloor wéér in doodsnikkeLeeuplesier! Stean Pienaar se drie het die momentum in die Leeus se guns geswaai. Foto: Twitter. Spanne wat vanjaar teen die Westelike Provinsie speel kan gerus ’n aantekening in hul dagboeke maak: Indien hulle vir die volle 80 minute hul bes teen die Kapenaars lewer, is die kanse goed dat hulle uiteindelik met die louere gaan wegstap. Want waar Chris Smith verlede week die wedstryd vir die Bulle op Nuweland beklink het, het Tiaan Swanepoel se skopskoen gisteraand die Kapenaars se harte op Ellispark gebreek. Die 24-jarige heelagter het eerstens met ’n reuse-strafskop in die eerste helfte – na raming ’n rapsie verder as 60 m – geslaag, waarna hy heelwat later ook die wenstrafskop oor die dwarslat gejaag het. Die uiteinde van sy heldedade: Die Leeus wen die wedstryd met 22 – 19. Tog was dit die WP wat te danke aan Tim Swiel se skopskoen en Seabelo Senatla se driedruk-vaardighede, nog laat in die wedstryd met tien punte voorgeloop het. Maar die Leeus se Stean Pienaar het eerstens die bal aan die rol vir die Johannesburgers gesit toe hy ’n puik individuele poging agter die Kapenaars se doellyn afgerond het om die telling 19-elk te maak. En waar daar gereeld ná ’n rugbywedstryd gesê word dat “as die kragmeting maar net vyf minute langer was sou dit of dat gebeur het”, het Swanepoel die kroon op die Leeus se sterk terugvegpoging gespan toe hy die wenstrafskop in die 81ste minuut tussendeur die pale gestuur het. Leeus: Drie: Stean Pienaar. Doelskop: Tiaan Swanepoel. Strafskoppe: Tiaan Swanepoel (5). Westelike Provinsie: Drie: Seabelo Senatla. Doelskop: Tim Swiel. Strafskoppe: Swiel (4).